
RAPORT  COMUN
asupra propunerii legislative pentru modificarea Legii nr.220 din 04 iulie 2007 pentru aprobarea Ordonanţei Guvernului nr.11/2007 privind creşterile salariale ce se vor acorda în anul 2007 personalului didactic din învăţământ, salarizat potrivit Legii nr.128/1997 privind Statutul personalului didactic


În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială şi Comisia pentru învăţământ, ştiinţă, tineret şi sport au fost sesizate, prin adresa 
nr. Plx 323 din 12 mai 2008, cu dezbaterea pe fond, în procedură obişnuită, a propunerii legislative pentru modificarea Legii nr.220 din 04 iulie 2007 pentru aprobarea Ordonanţei Guvernului nr.11/2007 privind creşterile salariale ce se vor acorda în anul 2007 personalului didactic din învăţământ, salarizat potrivit Legii nr.128/1997 privind Statutul personalului didactic.


La întocmirea prezentului raport comun, în conformitate cu prevederile art.63 din Regulamentul Camerei Deputaţilor, Comisiile au avut în vedere:

· avizul Consiliului Legislativ (nr.1624/26.11.2007)

· avizul Comisiei juridice, de disciplină şi imunităţi (nr.31/484/17.06.2008)

· punctul de vedere ale Guvernului (nr.61/11.01.2008).

Propunerea legislativă are ca obiect de reglementare modificarea Legii nr.220/2007 de aprobare a Ordonanţei Guvernului nr.11/2007 privind creşterile salariale ce se vor acorda în anul 2007 personalului didactic din învăţământ, salarizat potrivit Legii nr.128/1997 privind Statutul personalului didactic, în sensul indexării cu 100% a salariilor de bază pentru personalul didactic şi auxiliar din învăţământul de toate gradele, începând cu data de 1 decembrie 2008.

Comisia propune Plenului Camerei Deputaţilor respingerea iniţiativei legislative din următoarele considerente:


Salariile de bază pentru personalul didactic din învăţământul universitar şi preuniversitar şi pentru personalul auxiliar, precum şi indemnizaţiile de conducere specifice şi indemnizaţii şi sporuri pentru îndeplinirea unor activităţi specifice învăţământului sunt prevăzute în anexele la Ordonanţa Guvernului nr.11/2007, aprobată cu modificări prin Legea nr.220/2007 şi au fost valabile începând cu drepturile salariale aferente lunii ianuarie 2007 până la 31 decembrie 2007.


Astfel, la data susmenţionată a expirat valabilitatea prevederilor Ordonanţei Guvernului nr.11/2007, aprobată cu modificări şi completări prin Legea nr.220/2007, deoarece este un act normativ cu aplicabilitate determinată (temporar), creşterile salariale având ca perioadă de referinţă numai anul 2007.


Potrivit practicii constante în materie de salarizare, în fiecare an calendaristic s-au adoptat acte normative referitoare la creşterile salariale pentru personalul din sectorul bugetar, cât şi pentru personalul salarizat în baza unor legi speciale. 


Ca urmare, în anul 2008 salarizarea personalului din învăţământ s-a efectuat în temeiul Ordonanţei Guvernului nr.15/2008, aprobată cu modificări prin Legea nr.221/2008. Deoarece între aceste modificări se regăseşte şi majorarea salariilor personalului din învăţământ, propunerea legislativă supusă dezbaterilor rămâne fără obiect.
Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

În conformitate cu prevederile art.61 şi art.63 din Regulamentul Camerei Deputaţilor, Comisiile au dezbătut propunerea legislativă în şedinţe separate. 

La şedinţa Comisiei pentru muncă şi protecţie socială din 26 august 2008 au fost prezenţi 18 deputaţi din totalul de 19 membri, iar la şedinţa Comisiei pentru învăţământ, ştiinţă tineret şi sport din 27 ianuarie 2009 au fost prezenţi 26 deputaţi din totalul de 31 membri ai acesteia.

Raportul comisiilor a fost adoptat cu unanimitate de voturi.

În conformitate cu prevederile art.55 din Regulamentul Camerei Deputaţilor, la dezbaterile care au avut loc în şedinţa Comisiei pentru muncă şi protecţie socială a participat doamna Gabriella Pásztor, Secretar de Stat în cadrul Ministerului Educaţiei, Cercetării şi Tineretului, iar la dezbaterile din cadrul Comisiei pentru învăţământ, ştiinţă, tineret şi sport a participat doamna Oana Adriana Badea, Secretar de Stat în cadrul Ministerului Educaţiei, Cercetării şi Inovării.

Propunerea legislativă a fost respinsă de Senat în şedinţa din 6 mai 2008.


Camera Deputaţilor este Cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor.

